钦定古今图书集成/明伦汇编/官常典/第429卷 > 周
## 钦定古今图书集成/明伦汇编/官常典/第429卷 > 周

《周制》，“设司门，掌王城十二门。”

按：《周礼地官》：司徒，教官之属：“司门，下大夫二人，上士
四人，中士八人，下士十有六人；府二人，史四人，胥四
人，徒四十人。每门下士二人，府一人，史二人，徒四人。”

〈订义〉郑康成曰：“司门，主王城十二门，若今城门校尉。

司门，掌授管键以启闭国门，几出入不物者，正其货
贿。”

〈订义〉王昭禹曰：“不物有所几而后害者亡，靡者微，货贿有所正而后亡者有，利者阜。”

凡财物，犯禁者举之。

〈订义〉陈及之曰：“所谓犯禁者，即《司市》伪饰之法，在民商贾、工者十有二是也。”

以其财养死政之老与其孤，祭祀之牛牲系焉，“监门
养之。”

〈订义〉王昭禹曰：“有司门，又有监门者，盖司门以下大夫二人为之，其属则有二十八士，凡以总管王城十二门而已，至于十二门又各有士二人，乃所谓监门也。”

凡岁时之门，受其馀。

〈订义〉贾氏曰：四时之祭门非一，故云“凡。”若《月令》“秋祭门”者，是祭庙门。此门亦谓国门。十二者，除四时祭外，又有为水祈祷，若《左传》庄二十五年大水，用牲于门之事。易氏曰：“祭门，不敢用散祭祀之牲，特受其共牲之馀者而用之。”

凡四方之宾客造焉，则以告。

〈订义〉贾氏曰：“四方诸侯来朝觐，至关，关人告王；至郊，郊人告王；至国门，门人告王，王遣人往迎之。”